Document ID: 31991D0241

ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Μαρτίου 1991 σχετικά με τη θέσπιση του κοινοτικού πλαισίου στήριξης για την παροχή κοινοτικής διαρθρωτικής ενίσχυσης στα πέντε νέα κρατίδια ( Laender ) και το Ανατολικό Βερολίνο στην Ομοσπονδιακή Δημοκρατία της Γερμανίας ( Το κείμενο στη γερμανική γλώσσα είναι το μόνο αυθεντικό ) (91/241/ΕΟΚ )
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό ( ΕΟΚ ) αριθ . 3575/90 του Συμβουλίου της 4ης Δεκεμβρίου 1990 για τις δραστηριότητες των διαρθρωτικών ταμείων στην επικράτεια της πρώην Λαϊκής Δημοκρατίας Γερμανίας (1 ), και ιδίως το άρθρο 2 παράγραφος 4,
Εκτιμώντας :
ότι, σύμφωνα με το άρθρο 2 παράγραφος 4 του κανονισμού ( ΕΟΚ ) αριθ . 3575/90, η Επιτροπή οφείλει να θεσπίσει το κοινοτικό πλαίσιο στήριξης όπως προβλέπει το άρθρο 8 παράγραφος 5 του κανονισμού ( ΕΟΚ ) αριθ . 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων ( 2 ), και το άρθρο 8 παράγραφοι 3 και 11 του κανονισμού ( ΕΟΚ ) αριθ . 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού ( ΕΟΚ ) αριθ . 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων ( 3 )-
ότι, σύμφωνα με τις διατάξεις αυτές, το κοινοτικό πλαίσιο στήριξης θα καλύπτει ιδίως τις προτεραιότητες, τις μορφές ενίσχυσης, το ενδεικτικό σχέδιο χρηματοδότησης που περιέχει λεπτομέρειες σχετικά με το ποσό της ενίσχυσης και την προέλευσή της, και τη διάρκεια εφαρμογής της ενίσχυσης -
ότι η γερμανική κυβέρνηση υπέβαλε στην Επιτροπή στις 19 Δεκεμβρίου 1990 το αναπτυξιακό σχέδιο που αναφέρεται στο άρθρο 2 παράγραφος 1 του κανονισμού ( ΕΟΚ ) αριθ . 3575/90 για τα πέντε κρατίδια ( Laender ) και το Ανατολικό Βερολίνο που ανήκαν στην επικράτεια της πρώην Λαϊκής Δημοκρατίας της Γερμανίας και είναι επιλέξιμα για τη χορήγηση κοινοτικής διαρθρωτικής ενίσχυσης, σύμφωνα με τον προαναφερθέντα κανονισμό -
ότι το σχέδιο που υπέβαλε το κράτος μέλος περιλαμβάνει περιγραφή των βασικών επιλεγεισών προτεραιοτήτων και αναφέρει με ποιο τρόπο θα χρησιμοποιηθεί για την εφαρμογή του προγράμματος η ενίσχυση που χορηγεί το Ευρωπαϊκό Ταμείο Περιφερειακής Ανάπτυξης ( ΕΤΠΑ ), το Ευρωπαϊκό Κοινωνικό Ταμείο ( ΕΚΤ ), το Ευρωπαϊκό Γεωργικό Ταμείο Προσανατολισμού και Εγγυήσεων ( ΕΓΤΠΕ ), τμήμα Προσανατολισμού, η Ευρωπαϊκή Τράπεζα Επενδύσεων ( ΕΤΕ ) και τα άλλα χρηματοδοτικά όργανα -
ότι το εν λόγω κοινοτικό πλαίσιο στήριξης έχει καταρτιστεί σε συμφωνία με το ενδιαφερόμενο κράτος μέλος στο πλαίσιο της εταιρικής σχέσης που ορίζεται στο άρθρο 4 του κανονισμού ( ΕΟΚ ) αριθ . 2052/88 -
ότι η ΕΤΕ έχει συμμετάσχει και αυτή στην προετοιμασία του κοινοτικού πλαισίου στήριξης σύμφωνα με το άρθρο 8 του κανονισμού ( ΕΟΚ ) αριθ . 4253/88 - ότι αυτή έχει δηλώσει ότι είναι σε θέση να συμβάλει στην εφαρμογή του πλαισίου αυτού με βάση τις ρυθμίσεις του δανείου που αναφέρονται στην παρούσα απόφαση και σύμφωνα με τις διατάξεις του καταστατικού της -
ότι η Επιτροπή είναι διατεθειμένη να εξετάσει τη δυνατότητα να συμβάλουν και τα άλλα κοινοτικά όργανα δανειοδότησης στη χρηματοδότηση αυτού του πλαισίου, σύμφωνα με τις ειδικές διατάξεις που τα διέπουν -
ότι η παρούσα απόφαση είναι σύμφωνη με τη γνώμη της συμβουλευτικής επιτροπής για την ανάπτυξη και την ανασυγκρότηση των περιφερειών και της επιτροπής του ευρωπαϊκού κοινωνικού ταμείου καθώς και με τη γνώμη της επιτροπής γεωργικών διαθρώσεων και αγροτικής ανάπτυξης -
ότι, σύμφωνα με το άρθρο 10 παράγραφος 2 του κανονισμού ( ΕΟΚ ) αριθ . 4253/88, η παρούσα απόφαση πρέπει να αποσταλεί ως δήλωση προθέσεων στο κράτος μέλος -
ότι, σύμφωνα με το άρθρο 10 παράγραφοι 1 και 2 του κανονισμού ( ΕΟΚ ) αριθ . 4253/88, οι αναλήψεις υποχρεώσεων του προϋπολογισμού που αφορούν τη συνεισφορά των διαρθρωτικών ταμείων στη χρηματοδότηση των ενεργειών οι οποίες καλύπτονται από το κοινοτικό πλαίσιο στήριξης θα πραγματοποιηθούν με βάση τις επόμενες αποφάσεις της Επιτροπής για την έγκριση των εν λόγω ενεργειών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1
Εγκρίνεται το κοινοτικό πλαίσιο στήριξης για τη χορήγηση κοινοτικής διαρθρωτικής ενίσχυσης για τα κρατίδια ( Laender ) Mecklenburg - Vorpommern και Brandenburg, το Ανατολικό Βερολίνο, τα κρατίδια ( Laender ) Sachsen - Anhalt, Thueringen και Sachsen στην Ομοσπονδιακή Δημοκρατία Γερμανίας για την περίοδο από 1ης Ιανουαρίου 1991 έως 31 Δεκεμβρίου 1993.
Η Επιτροπή δηλώνει ότι προτίθεται να συμβάλει στην εφαρμογή αυτού του κοινοτικού πλαισίου στήριξης σύμφωνα με τις λεπτομερείς διατάξεις του και σε συμφωνία με τους κανόνες και τις κατευθυντήριες γραμμές των διαρθρωτικών ταμείων και των άλλων υφιστάμενων χρηματοδοτικών οργάνων . Άρθρο 2
Το κοινοτικό πλαίσιο στήριξης περιέχει τις παρακάτω βασικές πληροφορίες :
α ) καθορισμός των βασικών προτεραιοτήτων για κοινή δράση :
- υποδομή,
- παραγωγικές επενδύσεις,
- ανθρώπινοι πόροι,
- ανεργία μακράς διαρκείας,
- ανεργία νέων,
- γεωργία και αλιεία,
- αναμόρφωση των αγροτικών περιοχών,
- γεωργία, δασοκομία και αγροτικό περιβάλλον -
β ) διάγραμμα των μορφών της ενίσχυσης που θα χορηγηθεί, και κυρίως με τη μορφή λειτουργικών προγραμμάτων -
γ ) ενδεικτικό σχέδιο χρηματοδότησης που προσδιορίζει, σε σταθερές τιμές του 1991, το συνολικό κόστος των προτεραιοτήτων που έχουν επιλεγεί για κοινή δράση από την Κοινότητα και το ενδιαφερόμενο κράτος μέλος και επιπλέον των ήδη εφαρμοζόμενων τεχνικών πολυετών πρωτοβουλιών, που ανέρχεται σε 13 935 εκατομμύρια Ecu για το σύνολο της περιόδου μαζί με τις χρηματοδοτικές ρυθμίσεις που προβλέπονται για την ενίσχυση από τον προϋπολογισμό της Κοινότητας και που κατανέμονται ως εξής :
( σε εκατομμύρια Ecu)
ΕΤΠΑ 1 500 ΕΚΤ 900 ΕΓΤΠΕ ( τμήμα Προσανατολισμού ) 600 Σύνολο για τα διαρθρωτικά ταμεία 3 000
Το ποσό που υπολείπεται για εθνική χρηματοδότηση, και που ανέρχεται περίπου σε 4 380 εκατομμύρια Ecu για το δημόσιο τομέα και σε 6 555 εκατομμύρια Ecu για τον ιδιωτικό τομέα, είναι δυνατόν να καλυφθεί εν μέρει με κοινοτικά δάνεια από την Ευρωπαϊκή Τράπεζα Επενδύσεων και τα άλλα χρηματοδοτικά όργανα .
Υπολογίζεται ότι η χρηματοδοτική ενίσχυση για όλη την επικράτεια της πρώην Λαοκρατικής Δημοκρατίας της Γερμανίας με τη μορφή δανείων από την ΕΤΕ και την ΕΚΑΧ ανέρχεται σε 1 500 εκατομμύρια Ecu και σε 1 100 εκατομμύρια Ecu αντίστοιχα . Άρθρο 3
Η παρούσα δήλωση προθέσεων απευθύνεται στην Ομοσπονδιακή Δημοκρατία της Γερμανίας . Βρυξέλλες, 13 Μαρτίου 1991 .

Labels: 18
15
19
5